Keld Albrechtsen (EL), 2002-04-18:
Danske ministre har en historisk tradition for, at de mister deres dømmekraft og selvstændige tænkeevne, når de modtages med æresbevisninger og udrulning af røde løbere i Washington.
Problemet er vist, at danske ministre har svært ved at modstå
den fortryllelse, der ligger i, at de sidder til højbords sammen med verdens mægtigste mænd. Det problem så vi f.eks. hos den tidligere socialdemokratiske forsvarsminister Hans Hækkerup.
Når han havde været i USA, kneb det for ham at føre en selvstændig dansk politik, men det har aldrig været så udtalt, som da den nuværende statsminister var i Washington.
Her gik det helt galt.
Statsministeren talte på George Washington University, og her slog han til lyd for en europæisk oprustning efter amerikansk model, fordi han mente, at Europa var sakket militært agterud.
Ifølge Berlingske Tidende den 28. marts 2002 sagde han: »Jeg er enig i, at europæerne skal gøre mere, når det gælder konkret, militær formåen både inden for og uden for NATO.« Berlingske Tidende skrev også om USA's tilfredshed med den oprustningstale, som statsministeren havde holdt.
Det bringer mig videre til dér, hvor den store risiko efter Enhedslistens opfattelse ligger med hensyn til udviklingen i fremtiden på globalt plan.
Nu er der mange her i Folketingssalen, der har talt for, at EU skal udvikle en fælles udenrigspolitik, og at EU skal optræde i en selvstændig rolle som stormagt.
Vi skal ikke i Europa lave en kopi af USA.
Verden bliver ikke bedre, fordi der bliver to militære supermagter i stedet
Om 30-40 år bliver der fire, for så bliver Indien også en militær supermagt, og så får vi et globalt verdenssamfund præget af rivalisering og magtkampe mellem fire supermagter.
Det er ikke et fornuftigt globalt udviklingsperspektiv, og derfor må jeg sige, at Enhedslisten ikke fuldt ud kan støtte nogen af de grundlinjer, som er lagt frem af de øvrige partier.
Vi mener ikke, at de øvrige partier tilstrækkeligt klart ser den risiko, verdenssamfundet står over for.
Det, verden har brug for, er en international retsorden under FN, som er i stand til at forhindre oprustning, som er i stand til at skabe nedrustning, og som er i stand til at forhindre, at der skabes militære supermagter.
I den situation er der ikke brug
for at gøre EU til en militær supermagt.
Vi støtter naturligvis, hvis der i EU kan vedtages konkrete og fornuftige udenrigspolitiske skridt som f.eks. at lægge et større pres på den israelske besættelsesmagt i den aktuelle situation.
Men jeg må sige, at vi ikke er enige i det perspektiv, at man skal slippe Unionen fri som en militær organisation, som regeringens bestræbelser jo i virkeligheden går ud på, og skabe en alliance mellem disse to supermagter EU og USA med henblik på at sikre, at Vesten kan bevare overherredømmet i verden baseret på militær overmagt.
Det er også derfor, regeringen mener, at de europæiske lande skal gå med i missilforsvar og andre oprustningsprojekter. Der ligger en ret fundamental udenrigspolitisk diskussion bag dette her, og derfor er jeg også glad for, at hr. Holger K. Nielsen og SF har rejst denne forespørgsel, så der kan blive mulighed for at diskutere disse meget vigtige temaer noget grundigere.